Mānga ya 61: Davida Wabikikwa
SOLO ukikimba’nka kwipaya Davida. Pano wasela basola 3000 baekulupidile, kakakimbe Davida. Davida pa kuyuka uno mwanda, watume bantu bakukabela pasa kulāla Solo ne bantu bandi bufuku. Penepo Davida waipangula bantu babidi mu badi nabo’mba: ‘I ani usa kwenda nami tukabele kudi Solo?’
Abishai walondolola’mba: ‘Ami nsa kwenda nobe.’ Abishai i mwanā Zeluya kaka wa Davida. Aye Solo ne bantu bandi balele, Davida ne Abishai abatwela kitalala-nyā mu kitūlo. Abasela mukobe wa Solo ne mutyibi wandi wa mema udi ku mitwe kwa Solo. Kutupu webamona nansha kwibevwana kwine mwanda badi mu tulo tukatampe.
Pano tala Davida ne Abishai. Ke bende kulampe, kadi abafika bakomo pangala pa lūlu. Ebiya Davida waela lubila kudi mukulumpe wa basola ba Isalela’mba: ‘Abenele, le ulamine mfumobe mulopwe namani? Tala bidi! Le mukobe wandi ne mutyibi wandi wa mema bidi kwepi?’
Solo wabūka. Kadi wajingulula diwi dya Davida kaipangula’mba: ‘Le wi Davida’ni?’ Lelo umwene Solo ne Abenele kunshi’ku?
Davida walondolola Solo amba: ‘A mfumwami mulopwe, i ami.’ Penepo Davida waipangula’mba: ‘Kyosaka kunkwatyila i kika? Le i kibi’ka kyonkulongele? A mulopwe, mukobe obe ou kuno. Tuma umo wa mu bobe bantu āye asele’o.’
Solo waitabija’mba: ‘Nalonga bibi, kadi nalonga bya bulembakane.’ Kupwa Davida waenda kungi, Solo nandi wajokela kwandi. Ino Davida kaenena’mba: ‘Difuku dimo Solo ukangipayanga. Mfwaninwe kunyemena mu ntanda ya Bene Fidishitia.’ Penepo walongela monka. Davida waongola Bene Fidishitia ne kwibakulupija’mba pano kendi ku wenu mutamba.
Mwenda mafuku Bene Fidishitia abaenda kulwa na Bene Isalela. Penepo Solo ne Yonafane abaipaibwa ku buno bulwi. Davida wakwatwa bulanda, kupwa walembe lwimbo luyampe, kaimbe’mba: ‘Nakwatwa bulanda, abe mwanetu Yonafane. Mwanda wadi muswedibwe wami!’
Kupwa pano, Davida wajokela mu Isalela ku kibundi kya Hebelona. Kubaikala divita pa bukata bwa bantu batongele Ishi-boshete mwanā Solo kwikala mulopwe ne bantu basaka Davida abikale. Ku mfulo bantu ba Davida abatyumuna divita. Davida wabikala na myaka 30. Waludika mu Hebelona mu bula bwa myaka isamba-ibidi ne kipindi. Bana bamobamo babutwidile kuno i Amenone, Abisalome ne Adoniya.
Ke dyakadilwe kantu, Davida ne bantu bandi abaenda kukakwata kibundi kya buya kitwa bu Yelusalema. Yoabe mwana mukwabo wa Zeluya, kaka wa Davida, waimanina buno bulwi. Penepo Davida wapala Yoabe mpalo na kumutūla bu mukulumpe wa basola. Pano Davida washilula kuludikila mu kibundi kya Yelusalema.
1 Samwele 26:1-25; 27:1-7; 31:1-6; 2 Samwele 1:26; 3:1-21; 5:1-10; 1 Bilongwa 11:1-9.
Bipangujo
- I bika byālongele ba Davida ne Abishai pādi palēle Solo mu kitūlo kyandi?
- Davida wāipangwile Solo bipangujo’ka?
- Pa kwishiya na Solo, Davida wāendele kwepi?
- I bika byākwatyije Davida bulanda kalembe lwimbo luyampe?
- Davida pa kubikala mu Hebelona wādi na myaka inga, ne i majina a bandi bana bamobamo i bāni?
- I kwepi kuludikila Davida bu mulopwe?
Bipangujo bikwabo
- Tanga 1 Samwele 26:1-25.
Binenwa bya Davida bisonekelwe mu 1 Samwele 26:11 bilombola namani mwaādi umwenine ndudi ya kiteokratike? (Mit. 37:7; Loma 13:2)
Potulonga bukomo bwa kulonga biyampe ino bakwetu betulongela bibi, le binenwa bya Davida bidi mu 1 Samwele 26:23 biketukwasha namani tumone bintu mobifwaninwe? (1 Bal. 8:32; Mit. 18:20)
- Tanga 2 Samwele 1:26.
Bene Kidishitu bakokeja dyalelo kutamija namani ‘buswe bukatampe bwine’ na bwādi bwiswele ba Davida ne Yonafane? (1 Pet. 4:8; Kol. 3:14; 1 Yoa. 4:12)
- Tanga 2 Samwele 5:1-10.
Davida wābikele bu mulopwe mu bula bwa myaka inga, ne ino myaka ikokeja kwabanibwa namani? (2 Sam. 5:4, 5)
Bukata bwa Davida i butelelwe ani, ne kino kituvuluja bika dyalelo? (2 Sam. 5:10; 1 Sam. 16:13; 1 Kod. 1:31; Fid. 4:13)
tum_Latn bem_Latn bem_Latn lua_Latn ssw_Latn bem_Latn bem_Latn bem_Latn bem_Latn bem_Latn lin_Latn ceb_Latn wol_Latn plt_Latn bem_Latn lus_Latn bem_Latn lus_Latn ceb_Latn kmb_Latn kin_Latn lua_Latn kmb_Latn bem_Latn kmb_Latn bem_Latn lug_Latn